HRVATSKO gospodarstvo poraslo je u drugom tromjesečju ove godine za 2,9 posto na godišnjoj razini, što je brže nego u prethodnom kvartalu, ponajviše zbog rasta izvoza i potrošnje.



Državni zavod za statistiku (DZS) objavio je u srijedu prvu procjenu prema kojoj je bruto domaći proizvod (BDP) u proteklom kvartalu porastao 2,9 posto u odnosu na isto lanjsko razdoblje.

To je već 16. tromjesečje zaredom kako BDP raste, i to brže nego u prethodnom, kada je gospodarstvo poraslo 2,5 posto na godišnjoj razini.

Najveći pozitivni doprinos BDP-u u drugom tromjesečju ostvaren je rastom izvoza roba i usluga.



Izvoz porastao za 5,6 posto

Izvoz roba porastao je u tom kvartalu za 5,6 posto u odnosu na isto lanjsko razdoblje. Pritom je izvoz roba porastao za 7,1, a usluga za 4,3 posto.

Uvoz roba i usluga porastao je istodobno za 4,7 posto, pri čemu je uvoz roba ojačao za 2,9, a usluga za 13,9 posto.

Doprinos domaće potražnje bio je pozitivan.

Potrošnja kućanstva porasla je po stopi od 3,6 posto na godišnjoj razini, nešto sporije u odnosu na prvi kvartal, kada je skočila 3,9 posto.

Ponešto je usporio i rast državne potrošnje, na 2,5 posto na godišnjoj razini, dok je u prethodnom kvartalu rast iznosio 2,8 posto.

Tekst se nastavlja ispod oglasa

Bruto investicije u fiksni kapital porasle su u drugom tromjesečju 3,1 posto u odnosu na isto lanjsko razdoblje, što je za 0,5 postotnih bodova sporiji rast nego u prvom kvartalu ove godine.

Prema sezonski prilagođenim podacima, BDP je u drugom tromjesečju ojačao za 1,1 posto u odnosu na prethodni kvartal, dok je u odnosu na drugo tromjesečje 2017. realno porastao za 2,8 posto.

Krištof: BDP nam kontinuirano raste od trećeg tromjesečja 2015.

Ravnatelj Državnog zavoda za statistiku (DZS) Marko Krištof izvijestio je kako je hrvatski BDP na kvartalnoj razini u odnosu na prosjek Europske unije (EU) porastao gotovo tri puta brže, a brži rast zabilježio je i na godišnjoj razini.

U EU je na godišnjoj razini BDP porastao u prosjeku 2,2 posto, a na kvartalnoj 0,4 posto.

"BDP nam kontinuirano raste od trećeg tromjesečja 2015., i to čak brže od prosjeka EU, s iznimkom četvrtog tromjesečja 2017. godine kada je hrvatski BDP rastao sporije od prosjeka u EU", navodi Krištof.

Kako napominje, u odnosu na prethodno tromjesečje stopa rasta hrvatskog BDP-a gotovo je tri puta brža nego stopa rasta EU 28. Pritom je Hrvatska druga najbrže rastuća ekonomija EU, a brže raste samo Rumunjska,s 1,4 posto, dok su najsporiji rast zabilježile Francuska i Italija, 0,2 posto.